Grupp ta' pickpockets jinqabdu fil-fatt u akkużati b'serq ta' kartiera u card tal-bank... Grupp ta' Rumeni kienu arrestati wara li ammettew illi serqu oġġetti ta' mara f'Marsaxlokk aktar kmieni din il-ġimgħa. Il-grupp huwa iffurmat minn tliet persuni, li ġew arrestati lkoll. Marian Tenescu ta' 37 sena, Theodor Dumitrescu, 51 u Vasilica-Ionel Harabagiu 36, lkoll minn Bucharest dehru quddiem il-Maġistrat Gabriella Vella dalgħodu u tressqu mill-Ispetturi Daryl Borg u Jeffrey Scicluna. It-tlieta kienu akkużati b'serq ta' kartiera li kellha fiha flus kontanti, dokumenti u oġġetti oħrajn ta' valur mingħand il-mara u wara ppruvaw jiġbdu l-flus bl-użu tal- credit card . Dumitrescu waħdu kien akkużat ukoll b'reċidiviżmu. Huma kienu identifikati minn kamera CCTV meta xi ħadd kien qed jipprova juża l- card biex jiġbed il-flus. Pulizija pajżana kienu mbagħad raw lis-suspettati u segwuhom sa Marsaxlokk fejn rawhom jippruvaw jisirqu numru ta' nies, inkluż uffiċjal tal-pulizija undercover. Malli l-uffiċjali ħadu l-ewwel azzjoni, wieħed mill-akkużati prova jaħrab, biex imbagħad inqabad ftit il-bogħod f'Marsaxlokk stess. L-Avukati Alfred Abela, Marisa Mifsud u Lennox Vella dehru għall-akkużati u wieġbu 'ħatja'. Il-Maġistrat tat sentenza ta' 5 xhur ħabs għal Tenescu u Harabagiu u 6 xhur lil Dumitrescu.